Di tazwara, tanfaliyin n tazwara d tid n tagara gar tẓulay tigejdanin i yesbaduyen tawsit n tmacahut. S yis-sent i d-iban umgarad amezwaru gar umsawam deg tmacahut timawit tamensayt akked umsawal ɣer Belɛid At Ɛli. Imi deg tmacahut tamensayt, werǧin ad yettu umsawal tanfaliyin-a, ad yebdu yis-sen tamacahut, ad ifakk daɣen s yis-sen-. Ma yella ɣer umsawal deg yiḍrisen n Belɛid At Ɛli, slid sin yiḍrisen i wumi iga tanfalit n tazwara d « Tamacahut n uwaɣezniw » akked « tmacahut n uɛeqqa yessawalen ». Ma yella d tanfalit n tagara, yella yiwen uḍris d « Tamacahut n uɛeqqa yessawalen ». Tukksa n tenfaliyin-a, ama n tazwara, ama n tagara yemmal-d belli Belɛid At Ɛli yebɣa ad yaru akken yebɣa timucuha i dttawin deg tmurt-is.